DBU Fodboldskole i Skibsby-Højene Idrætsforening er skudt i gang mandag formiddag, og der venter spillerne fra seks til 14 år en uge med masser af fodboldudfordringer. Der er 96 deltagere, og drengene er som forventeligt i overtal. -  Drengene giver den max gas, men pigerne giver drengene modstand, fortæller træner Steffen Knudsen, DBU Fodboldskole. - Det er helt tydeligt, at EM i kvindefodbold gør pigerne ekstra glade, så de gør en ekstra indsats, fortsætter han. Drengene er også klar til udfordringer og gør, hvad de kan for at vinde dagens konkurrence mod pigerne. Måske føler de sig pressede af landsholdspigernes succes, for EM kampen søndag er da heller ikke gået ubemærket hen. - Drengene træder i karakter, når piger vinder i fodbold, siger Steffen Knudsen om kampen, hvor de danske landsholdspiger vandt 2-1 over Tyskland. En kamp, som også drengene så. - Den var da ok, men drenge er altså bedre til at spille fodbold, siger Sofus Hansen, niårig deltager, DBU Fodboldskole, Skibsby-Højene IF. Han fik ret. I dagens drengene-mod-pigerne-kamp var det drengene, der scorede mest. Omvendt har pigerne ikke meget til overs for drengenes hoveren efter sejren. - Jeg synes, drengene er selvglade, og piger er gode til at spille sammen, siger Alberte Sørensen, niårig deltager, DBU Fodboldskole, Skibsby-Højene IF.

Referat:
Afleveringerne, kommentarer og krigen på ord er skarpe, når drengene og pigerne spiller bold mod hinanden.